Padwerkers bel polisie toe 4 op plaas toeslaan | Netwerk24
Deur Cara-Lee Dorfling 22 Mei 2019 18:21
Só meen Shayne Turner (43), die bestuurder van 'n plaas sowat 7 km buite Kareedouw in die Oos-Kaap. Hy was nie tydens die voorval by die plaashuis nie, maar sê sy kinders óf vrou kon op daardie oomblik by die huis opgedaag het.
Werkers wat roetine-opknappingswerk op die R62 in die Langkloof, net buite Kareedouw doen, het Dinsdagmiddag waarskynlik 'n plaasaanval afgeweer. Foto: Ter illustrasie
"Daar was Gods genadiglik niemand by die huis nie. Ek was by die kantoor, onder by die melkstalle. Maar soms besluit my dogter (12) sy wil ná skool nie na die kantoor toe kom nie, maar eerder haar huiswerk by die huis doen . . . As iemand by die huis was, sou iemand definitief seergekry het."
Die werkers was met roetine-opknapwerk aan die R62 net buite Kareedouw in die rigting van Joubertina besig en het rondom 13:00 gesien hoe 'n Volkswagen Polo-motor 'n groep mans by die plaas aflaai.
Kort daarna het die padwerkers gesien hoe dié groep mans rondom die plaashuis beweeg en hulle het die polisie gekontak.
Sers. Majola Nkohli, 'n polisiewoordvoerder, sê vier mans het van die toneel die bosse ingevlug toe die polisie daar opdaag.
Die polisie se honde-eenheid het die bosse onmiddellik begin gefynkam.
Turner was toe nog onbewus van die probleme by die huis.
"Die polisie het my so 13:10 gebel en laat weet daar is by die huis ingebreek.
"By die huis het ek gesien hoe omgekrap die huis is en my skootrekenaar was weg."
Sy plaaswerkers het ook dadelik ingespring om te help soek na die inbrekers.
"Een van my plaasbestuurders het 'n man bo in die kloof vasgekeer. Die polisie en hul honde het nóg twee mans onder in die kloof gevang," sê Turner.
Een van die inbrekers het weggekom. Die Polo-motor en die motorbestuurder, wat die groep by die plaas afgelaai het, word nog gesoek.
'n Skootrekenaar, klere en juwele wat tydens die huisbraak gesteel is, is teruggevind.
Turner het Woensdag sy dankbaarheid vir die polisie se spoedige reaksie uitgespreek, asook die padwerkers vir hul oplettendheid geprys.
Die drie mans wat vasgetrek is, is nie aan Turner bekend nie en glo almal buitelanders wat in Oos-Londen woon.
Volgens Nkohli sal die drie mans, wat tussen die ouderdom van 24 en 34 jaar is, Donderdag op aanklagte van huisbraak en diefstal in die hof voorkom.